แนวโน้มดัชนีเช้าขึ้นตามต่างประเทศ
นักวิเคราะห์ฯคาดตลาดหุ้นไทยเช้านี้น่าจะปรับตัวขึ้นตามตลาดต่างประเทศ หลังตัวเลขเศรษฐกิจของสหรัฐฯออกมาดี
21 ธ.ค. 2554

นักวิเคราะห์ฯคาดตลาดหุ้นไทยเช้านี้น่าจะปรับตัวขึ้นตามตลาดต่างประเทศ หลังตัวเลขเศรษฐกิจของสหรัฐฯออกมาดี
นายปริญทร์ กิจจาทรพิทักษ์ ผู้อำนวยการอาวุโสฝ่ายวิเคราะห์หลักทรัพย์ บล.เคทีบี(ประเทศไทย)กล่าวว่า ตลาดหุ้นไทยเช้านี้น่าจะปรับตัวขึ้นตามตลาดหุ้นต่างประเทศ รับปัจจัยบวกจากตัวเลขเศรษฐกิจของสหรัฐฯที่ออกมาดีในช่วงระยะสั้น 1-2 สัปดาห์ที่ผ่านมานี้ โดยล่าสุดตัวเลขการสร้างบ้านใหม่ของสหรัฐฯที่พุ่งขึ้นทำระดับสูงสุดในรอบกว่า 1 ปี ถือเป็น sentiment และ fundamental ที่ดีของสหรัฐฯขึ้นมาในช่วงระยะสั้นนี้
ประกอบกับราคาน้ำมันดิบในตลาดสหรัฐฯและอังกฤษก็ปรับตัวขึ้นไปกว่า 3 เหรียญฯ ส่วนที่ตลาดดูไบราคาก็ยังทรงตัวในระดับสูงกว่า 100 เหรียญฯ
พร้อมให้แนวรับ 1,030 จุด แนวต้าน 1,050 จุด
"วันนี้คงเห็นดัชนีตลาดหุ้นไทยขึ้นไปทดสอบระดับ 1,050 จุด ได้อีกครั้งหนึ่ง แต่จะผ่านหรือไม่ผ่านคงต้องดูปัจจัยประกอบระหว่างวันว่าจะมีอะไรเข้ามาหนุนหรือลดทอนกำลังหรือไม่ คิดว่าเปิดตลาดฯน่าจะไปจ่อหรือทะลุ 1,050 จุดเลย"นายปริญทร์ กล่าว